Respective a lo prencipato de Catalunya, en l'orden politico, os deputaus se queixoron de l'actuación d'o lugartenient Fadrique de Portugal, que efectuaba detencions en nombre d'a Cheneralidat, invadindo competencias. Tamién manifestoron o suyo disgusto lo brazo militar con o nombramiento d'o chenovés Girolamo Doria como arcebispe de Tarragona, por estar forano y por as incherencias competencials d'o enquisidor Fernando de Loazes (futuro succesor de Doria en l'arcebispau de Tarragona), pero lo rei no tornó a acceptar discutir iste punto. Por as dificultatz d'aplicación d'a Constitución d'a Observancia se pidió a creyación d'un Tribunal de Contrafaccions. A suya creyación s'aplazó dica 1706, quasi doscientos anyos dimpués. Adintro d'os temas de rechimen interior destaca l'alcuerdo de nominar los cargos de deputaus locals a la fin d'o mandato y no a lo prencipio; se prohibioron as relacions economicas entre deputaus y oficials d'a Cheneralidat. Istas midas teneban como obchectivo privar as posicions dominants y o clientelismo. D'unatra man se plantió encetar una nueva sistematitzación d'o dreito catalán, si bien no será dica as Cortz de Monzón de 1585 quan se constituyiría una comisión que fería publico o resultau entre 1588 y 1590.